ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2541/97 υποβολή: Hiltrud Breyer (V) προς την Επιτροπή (24 Iουλίου 1997)

Θέμα: Απόφαση 94/730/ΕΚ για τη θέσπιση απλοποιημένων διαδικασιών σχετικά με τη σκόπιμη ελευθέρωση στο περιβάλλον γενετικώς τροποποιημένων φυτών - Μεταφορά των σχετικών διατάξεων στα εθνικά δίκαια

Επειδή η απάντηση στη γραπτή ερώτηση Ε-2405/96 ((ΕΕ C 96 της 24.3.1997, σελ. 9. )) καθώς και η συμπληρωματική απάντηση ((ΕΕ C 60, της 25.2.1998, σελ. 5. )) δεν κρίνονται ικανοποιητικές, ζητείται από την Επιτροπή να απαντήσει εκ νέου στα ακόλουθα ερωτήματα;

Μπορεί να εφαρμοστεί η απόφαση 94/730/ΕΚ ((ΕΕ L 292 της 12.11.1994, σελ. 31. )) και σε εκείνα από τα κράτη μέλη που δεν έχουν ακόμα μεταφέρει ή έχουν μεταφέρει ανεπαρκώς την οδηγία 90/220/ΕΟΚ ((ΕΕ L 117 της 8.5.1990, σελ. 15. )) ή σε εκέινα τα κράτη μέλη κατά των οποίων έχει κινηθεί διαδικασία επί παραλείψει λόγω ανεπαρκούς μεταφοράς της εν λόγω οδηγίας;

Εάν ναι, πώς είναι δυνατόν να καταργούνται τόσο εύκολα μη εφαρμοσθέντα άρθρα και μη τηρηθείσες υποχρεώσεις που απορρέουν από την οδηγία 90/220/ΕΟΚ;

Εάν ναι, πώς εξασφαλίζεται τότε η υπό όρους εφαρμογή των σχετικών άρθρων;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-2535/97, E-2536/97, E-2537/97, E-2538/97, E-2539/97,E-2540/97 και E-2541/97 (4 Σεπτεμβρίου 1997)

Η Επιτροπή λυπάται για το γεγονός ότι το αξιότιμο μέλος του Κοινοβουλίου δεν είναι ικανοποιημένο από τις απαντήσεις που δόθηκαν σε επτά γραπτές ερωτήσεις. Επίσης εκφράζει τη δυσαρέσκειά της για το ότι υποβάλλονται και πάλι οι ίδιες ερωτήσεις. Η Επιτροπή είναι της γνώμης ότι απάντησε στις ερωτήσεις ευσυνείδητα και όπως πρέπει.

Μερικές από τις ερωτήσεις απευθύνονται στο Κοινοβούλιο («ποια ήταν η γνώμη του Κοινοβουλίου για τις αρχές και τους κανόνες αυτούς;»). Άλλες διατυπώνονται με τέτοιο τρόπο που δύσκολα το αξιότιμο μέλος μπορεί να περιμένει απάντηση («γιατί η Επιτροπή παραβίασε το άρθρο 145 της Συνθήκης ΕΚ στην απόφαση 97/730/ΕΚ;»).

Η Επιτροπή με προθυμία εκπληρώνει την υποχρέωση που έχει σύμφωνα με το άρθρο 140 της Συνθήκης ΕΚ να απαντά στις προφορικές και γραπτές ερωτήσεις. Απαντά σε ερωτήσεις βουλευτών που, όπως το αξιότιμο μέλος, υποβάλλουν πάνω από 100 ερωτήσεις το χρόνο (1996) ή ακόμη και 46 ερωτήσεις σε μία ημέρα (9 Ιουνίου 1997). Πάντως, η Επιτροπή είναι η μόνη αρμόδια να αποφασίζει για το περιεχόμενο των απαντήσεών της.
ΓΡΑΠΤΗ ΕΡΩΤΗΣΗ E-2539/97 υποβολή: Hiltrud Breyer (V) προς την Επιτροπή (24 Iουλίου 1997)

Θέμα: Απόφαση 94/730/ΕΚ για τη θέσπιση απλοποιημένων διαδικασιών σχετικά με τη σκόπιμη ελευθέρωση στο περιβάλλον γενετικώς τροποποιημένων φυτών - Επικάλυψη με τον Κανονισμό (ΕΟΚ) αριθ. 2092/91

Επειδή η απάντηση στη γραπτή ερώτηση Ε-2402/96 ((ΕΕ C 96 της 24.3.1997, σελ. 8. )) καθώς και η συμπληρωματική απάντηση ((ΕΕ C 60 της 25.2.1998, σελ. 5. )) δεν κρίνονται ικανοποιητικές, ζητείται από την Επιτροπή να απαντήσει εκ νέου στα ακόλουθα ερωτήματα:

1. Πώς μπορεί να εφαρμοστεί ο Κανονισμός (ΕΟΚ) αριθ. 2092/91 ((ΕΕ L 198 της 22.7.1991, σελ. 1. )), εφόσον η παράγραφος 6.1 του παραρτήματος της απόφασης 94/730/ΕΚ ((ΕΕ L 292 της 12.11.1994, σελ. 31. ))προβλέπει ότι δεν χρειάζεται υποχρεωτικά να κοινοποιούνται πληροφορίες π.χ. σχετικά με τις επιφάνειες που χρησιμοποιούνται για τους εν λόγω πειραματικούς σκοπούς;

2. Υπήρχε συμφωνία μεταξύ Συμβουλίου και Επιτροπής για την απαγόρευση προς το παρόν της χρήσης γενετικώς τροποποιημένων οργανισμών στην οικολογική γεωργία. Σε περίπτωση που δεν υπάρχει η σχετική ενημέρωση, σύμφωνα με την παράγραφο 6.1, δεν είναι πλέον δυνατόν σε μια εκμετάλλευση να συνεχίσει να εφαρμόζει οικολογικές μεθόδους.

Πώς αξιολογεί η Επιτροπή το πρόβλημα αυτό;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-2535/97, E-2536/97, E-2537/97, E-2538/97, E-2539/97,E-2540/97 και E-2541/97 (4 Σεπτεμβρίου 1997)

Η Επιτροπή λυπάται για το γεγονός ότι το αξιότιμο μέλος του Κοινοβουλίου δεν είναι ικανοποιημένο από τις απαντήσεις που δόθηκαν σε επτά γραπτές ερωτήσεις. Επίσης εκφράζει τη δυσαρέσκειά της για το ότι υποβάλλονται και πάλι οι ίδιες ερωτήσεις. Η Επιτροπή είναι της γνώμης ότι απάντησε στις ερωτήσεις ευσυνείδητα και όπως πρέπει.

Μερικές από τις ερωτήσεις απευθύνονται στο Κοινοβούλιο («ποια ήταν η γνώμη του Κοινοβουλίου για τις αρχές και τους κανόνες αυτούς;»). Άλλες διατυπώνονται με τέτοιο τρόπο που δύσκολα το αξιότιμο μέλος μπορεί να περιμένει απάντηση («γιατί η Επιτροπή παραβίασε το άρθρο 145 της Συνθήκης ΕΚ στην απόφαση 97/730/ΕΚ;»).

Η Επιτροπή με προθυμία εκπληρώνει την υποχρέωση που έχει σύμφωνα με το άρθρο 140 της Συνθήκης ΕΚ να απαντά στις προφορικές και γραπτές ερωτήσεις. Απαντά σε ερωτήσεις βουλευτών που, όπως το αξιότιμο μέλος, υποβάλλουν πάνω από 100 ερωτήσεις το χρόνο (1996) ή ακόμη και 46 ερωτήσεις σε μία ημέρα (9 Ιουνίου 1997). Πάντως, η Επιτροπή είναι η μόνη αρμόδια να αποφασίζει για το περιεχόμενο των απαντήσεών της.
ΓΡΑΠΤΗ ΕΡΩΤΗΣΗ P-2564/97 υποβολή: Gary Titley (PSE) προς την Επιτροπή (15 Iουλίου 1997)

Θέμα: Έρευνα και υποστήριξη της Ευρωπαϊκής Ένωσης για τα είδη φυτών jojoba και φλόμος

Τι είδους έρευνα έχει ξεκινήσει η Επιτροπή σε σχέση με το κατά πόσο είναι δυνατή η ενθάρρυνση της καλλιέργειας του jojoba και του φλόμου - είδη φυτών - ως εναλλακτικών καλλιεργειών και ως φυσικών πόρων που προσφέρονται για βιομηχανική και εμπορική εκμετάλλευση

Απάντηση από την κας Cresson εκ μέρους της Επιτροπής (5 Σεπτεμβρίου 1997)

Κατά το πρώτο και το δεύτερο πρόγραμμα πλαίσιο για την έρευνα και τεχνολογική ανάπτυξη χρηματοδοτήθηκαν δύο ερευνητικά προγράμματα για το φυτό jojoba, στα ειδικά προγράμματα Agrides και CAMAR, όπου ερευνήθηκαν οι δυνατότητες καλλιέργειας του φυτού ως εναλλακτικής γεωργικής καλλιέργειας σε μεσογειακές περιοχές. Όσον αφορά το φυτό φλόμος εξετάστηκε ένα πολλά υποσχόμενο είδος του, η euphorbia lagascae, που διαθέτει ενδιαφέροντα βιομηχανικά λιπαρά οξέα, σε δύο διαφορετικά ερευνητικά σχέδια που χρηματοδοτήθηκαν κατά το δεύτερο και το τρίτο πρόγραμμα πλαίσιο έρευνας και τεχνολογικής ανάπτυξης, στα ειδικά προγράμματα Eclair και AIR.

Τα αποτελέσματα των παραπάνω έργων κατέδειξαν τη δυνατότητα καλλιέργειας των φυτών αυτών στην Ευρώπη, ενώ από τα σχετικά με τον φλόμο έργα εξετάστηκε το έλαιο από γερμανική εταιρεία χημικών για το ενδεχόμενο δημιουργίας νέων προϊόντων. Πιθανές κατευθύνσεις ως προς τη μελλοντική έρευνα των δύο αυτών καλλιεργούμενων φυτών θα μπορούσε να επικεντρωθεί στη βελτίωση ποικιλιών μεγαλύτερης απόδοσης και διαφορετικών χαρακτηριστικών ως προς τα λιπαρά οξέα.
ΓΡΑΠΤΗ ΕΡΩΤΗΣΗ E-2371/97 υποβολή: Patricia McKenna (V) προς την Επιτροπή (10 Iουλίου 1997)

Θέμα: Κοινοτική συνεισφορά στο Διεθνές Ταμείο για την Ιρλανδία

Από τον κοινοτικό προϋπολογισμό διατέθηκαν 15 εκατ. Ecu για τη στήριξη σχεδίων που επελέγησαν μεταξύ 1989 και 1995 από το Διεθνές Ταμείο για την Ιρλανδία. Στις 20 του παρελθόντος Απριλίου η Ευρωπαϊκή Επιτροπή πρότεινε την περαιτέρω χρηματοδότηση του Ταμείου αυτού κατά το 1998 και το 1999.

Σύμφωνα με την πρόταση της Επιτροπής για ψήφισμα του Συμβουλίου σχετικά με τις οικονομικές συνεισφορές της Κοινότητας στο Διεθνές Ταμείο για την Ιρλανδία (97/C/190/09), το «ποσό το οποίο θα πρέπει να χορηγηθεί ως κοινοτική συνεισφορά είναι της τάξεως των 17 εκατ. Ecu» για το 1998 και 1999.

Είναι σε θέση η Επιτροπή να δώσει κατάλογο των σχεδίων που χρηματοδοτήθηκαν από τις κοινοτικές συνεισφορές στο Διεθνές Ταμείο για την Ιρλανδία μεταξύ 1989 και 1995; Μπορεί η Επιτροπή να δώσει λεπτομέρειες σχετικά με τις αξιολογήσεις που πραγματοποιήθηκαν προκειμένου να εκτιμηθούν τα οφέλη των σχεδίων αυτών για τους κατοίκους της Βορείου Ιρλανδίας;

Είναι σε θέση η Επιτροπή να προσδιορίσει ιδιαίτερα σχέδια τα οποία θα ήταν δυνατόν να χρηματοδοτηθούν από τα νέα κονδύλια που προτείνεται να χορηγηθούν στο Ταμείο αυτό;

Απάντηση του κ. Santer εξ ονόματος της Επιτροπής (4 Σεπτεμβρίου 1997)

Το αξιότιμο μέλος αναφέρεται στην παρουσίαση του Διεθνούς Ταμείου για την Ιρλανδία (IFI) την οποία πραγματοποίησε η Ευρωπαϊκή Επιτροπή στην Επιτροπή Περιφερειακών Υποθέσεων του Κοινοβουλίου στις 23 Ιουνίου 1997. Στα έγγραφα που υποβλήθηκαν στο Κοινοβούλιο μαζί με το σχέδιο απόφασης για κανονισμό του Συμβουλίου ((ΕΕ C 190 21.6.1997. )), περιλαμβάνεται αξιολόγηση των μέχρι σήμερα αποτελεσμάτων των δραστηριοτήτων του IFI.

Το IFI είναι ανεξάρτητος οργανισμός που ιδρύθηκε μέσω διεθνούς συμφωνίας μεταξύ των κυβερνήσεων του Ηνωμένου Βασιλείου και της Ιρλανδικής Δημοκρατίας μετά τη δήλωση της Downing Street. Διοικείται από ανεξάρτητο συμβούλιο το οποίο λαμβάνει όλες τις περί δαπανών αποφάσεις. Η οικονομική υποστήριξη, είτε αυτή χορηγείται από την Κοινότητα είτε από άλλους χορηγούς (Αυστραλία, Καναδάς, Νέα Ζηλανδία, Ηνωμένες Πολιτείες), παρέχεται στο IFI υπό την ιδιότητά του ως οργανώσεως, η οποία στη συνέχεια χορηγεί τα χρήματα στα επί μέρους σχέδια. Η Επιτροπή εκπροσωπείται στο συμβούλιο και λαμβάνει εκ των προτέρων πληροφορίες για όλες τις προτάσεις δαπανών.

Δεδομένου του ανεξάρτητου καθεστώτος του IFI, η Επιτροπή, αλλά και οι λοιποί χορηγοί, δεν μπορούν να προβάλλουν συγκεκριμένα σχέδια προς υποστήριξη. Ωστόσο, η Επιτροπή επιμένει στο γεγονός ότι η κοινοτική συνεισφορά πρέπει, κατά πρώτο λόγο, να χρησιμοποιείται για σχέδια που παρουσιάζουν άμεσες διαστάσεις διακοινοτικής και διασυνοριακής συμφιλίωσης. Είναι ικανοποιημένη γιατί αυτό ισχύει στη συγκεκριμένη περίπτωση.

Αντίγραφο της ιδρυτικής συμφωνίας του IFI και η ετήσια έκθεσή του για το 1996 διαβιβάζονται απευθείας στο αξιότιμο μέλος και στη Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-2542/97 υποβολή: Παναγιώτης Λαμπρίας (PPE) προς την Επιτροπή (24 Iουλίου 1997)

Θέμα: Εξασφάλιση του δικαιώματος εκμάθησης της Ελληνικής γλώσσας στην Γερμανία

Παρ' όλες τις προσπάθειες που καταβάλλονται σε επίπεδο κοινοτικής πολιτικής για την διατήρηση της παιδείας και του πολιτισμού κάθε κράτους μέλους και την εκμάθηση της μητρικής γλώσσας των πολιτών της, εν τούτοις στη σημαντική βιομηχανική πόλη της Γερμανίας Dortmnud το Ελληνικό δημοτικό σχολείο κλείνει. Τα Ελληνόπουλα της πρώτης δημοτικού παραπέμπονται σε γερμανικό σχολείο με μάθημα ελληνικής γλώσσας μόνο 5 ώρες την εβδομάδα, τα δε μεγαλύτερα παιδιά δεν έχουν πλέον κτίριο για να στεγασθούν.

Ερωτάται η Επιτροπή τι μέτρα προτίθεται να λάβει για να εξασφαλίσει την άσκηση του δικαιώματος των Ελλήνων πολιτών στη Γερμανία για ορθή εκμάθηση της μητρικής γλώσσας και για πρόσβαση στην εθνική τους παιδεία.

Απάντηση της κας Cresson εξ ονόματος της Επιτροπής (19 Σεπτεμβρίου 1997)

Σύμφωνα με το άρθρο 3 της οδηγίας 77/486/ΕΟΚ της 25ης Ιουλίου 1977 περί της σχολικής φοίτησης των τέκνων των διακινουμένων εργαζομένων, ((ΕΕ L 199 της 6.8.97 )) τα κράτη μέλη λαμβάνουν, σε συνεργασία με τα κράτη καταγωγής, τα κατάλληλα μέτρα με σκοπό την προώθηση, σε συνδυασμό με την κανονική εκπαίδευση, της διδασκαλίας της μητρικής γλώσσας και του πολιτισμού της χώρας καταγωγής για τα τέκνα των διακινουμένων εργαζομένων.

Στο πλαίσιο του προγράμματος ΣΩΚΡΑΤΗΣ, χρηματοδοτήθηκαν μια ειδική δράση για την προώθηση της συνεργασίας μεταξύ των κρατών μελών στον τομέα της διδασκαλίας της μητρικής γλώσσας και του πολιτισμού της χώρας καταγωγής καθώς και πολυάριθμα σχέδια που επιδίωκαν αυτό το στόχο.

Πάντως σύμφωνα με το άρθρο 126 της Συνθήκης ΕΚ, η οργάνωση των εκπαιδευτικών συστημάτων και το περιεχόμενο των προγραμμάτων έγκειται στην αποκλειστική αρμοδιότητα των κρατών μελών.
ΓΡΑΠΤΗ ΕΡΩΤΗΣΗ E-2517/97 υποβολή: Gerhard Schmid (PSE) προς την Επιτροπή (22 Iουλίου 1997)

Θέμα: Εναλλακτικές λύσεις στα πειράματα με ζώα

Η ομάδα εργασίας Fraunhofer για την Τοξικολογία και την Περιβαλλοντική Ιατρική (ATU) στο Αμβούργο, διαμόρφωσε από κοινού με την εταιρεία ιατρικής τεχνολογίας Techno Medical (ΕΠΕ) στο Castrop-Rauxel μέθοδο κατά την οποία χρησιμοποιούνται για δοκιμές καλλυντικών προϊόντων απορρίμματα των σφαγείων (ουρές γουρουνιών). Η μέθοδος αυτή θα θέσει τέρμα στα πειράματα με ζώα.

1. Γνωρίζει η Επιτροπή τη διαδικασία αυτή;

2. Έχει παράσχει χρηματοδοτική υποστήριξη η Επιτροπή στο σχέδιο αυτό;

3. Πώς αξιολογεί η Επιτροπή τα πορίσματα των εξελίξεων;

4. Πιστεύει η Επιτροπή ότι με τον τρόπο αυτό θα τεθεί τέρμα στα πειράματα με ζώα στη βιομηχανία καλλυντικών;

5. Πρόκειται να λάβει υπόψη τις εξελίξεις αυτές η Επιτροπή στις μελλοντικές της ρυθμίσεις;

Απάντηση του κ. Bangemann εξ ονόματος της Επιτροπής (10 Σεπτεμβρίου 1997)

Η Επιτροπή δεν έχει, μέχρι στιγμής, λάβει γνώση της δυνατότητας χρησιμοποίησης ουρών γουρουνιών ως υποκατάστατο πειραμάτων με ζώντα ζώα που προορίζονται για τη δοκιμασία της αποτελεσματικότητας των καλλυντικών προϊόντων ή των συστατικών τους. Δεν ήταν κατά συνέπεια δυνατό να έχει υποστηρίξει με κοινοτικούς πόρους την ανάπτυξη διαδικασιών αυτού του τύπου, από τις οποίες θα προέκυπταν ενδεχομένως μελλοντικά εναλλακτικές μέθοδοι. Τηρώντας τη γνωστή ήδη θέση της στο θέμα, η Επιτροπή ενημερώνεται σχετικά με το σύνολο των εξελίξεων στον τομέα αυτό, οι οποίες θα μπορούσαν να καταλήξουν σε εναλλακτικές μεθόδους, ώστε να καταστεί δυνατός ο επιστημονικός έλεγχος καταλληλότητάς τους από το ευρωπαϊκό κέντρο επικύρωσης εναλλακτικών μεθόδων (ECVAM), και στη συνέχεια η αποδοχή τους στο πλαίσιο του Οργανισμού Οικονομικής Συνεργασίας και Ανάπτυξης (ΟΟΣΑ), σύμφωνα με το πνεύμα της οδηγίας 93/35/ΕΟΚ του Συμβουλίου της 14ης Ιουνίου 1993, με την οποία τροποποιείται για έκτη φορά η οδηγία 76/768/ΕΟΚ που αφορά την προσέγγιση των νομοθεσιών των κρατών μελών σχετικά με τα καλλυντικά προϊόντα ((ΕΕ L 151 της 23.6.1993. )) και με την οποία επιδιώκεται η απαγόρευση των πειραμάτων με ζώα για τον έλεγχο καλλυντικών προϊόντων.
ΓΡΑΠΤΗ ΕΡΩΤΗΣΗ E-2700/97 υποβολή: Elly Plooij-van Gorsel (ELDR) προς την Επιτροπή (1 Σεπτεμβρίου 1997)

Θέμα: Επιβολή από το γαλλικό κράτος του ασφαλίστρου CRDS ολλανδών συνταξιούχων που ζουν στη Γαλλία

Στις 16 Οκτωβρίου 1996, η Επιτροπή αποφάσισε να κινήσει διαδικασία προσφυγής κατά της Γαλλίας λόγω της επιβολής εκ μέρους του γαλλικού κράτους του ασφαλίστρου «Contribution au Remboursement de la Dette Sociale (CRDS) σε ολλανδούς συνταξιούχους που ζουν στη Γαλλία και που καταβάλουν κοινωνικά ασφάλιστρα στην Ολλανδία επί των συντάξεών τους.

1. Πρέπει το ασφάλιστρο CRDS να θεωρείται ως φορολογία εισοδήματος η οποία πρέπει να καταβάλλεται στη Γαλλία σύμφωνα με μία γαλλο-ολλανδική σύμβαση ή πρέπει να θεωρείται ως πληρωμή κοινωνικής ασφάλισης η οποία, για ολλανδούς πολίτες, πρέπει κατ' αρχήν να καταβάλλεται μόνον στην Ολλανδία επί του εκ συντάξεως εισοδήματος.

2. Μπορεί η Επιτροπή να με πληροφορήσει σε ποιό στάδιο βρίσκεται η διαδικασία προσφυγής και ποιά δράση θα αναλάβει η Επιτροπή για να υποχρεώσει τη Γαλλία να εφαρμόσει την ευρωπαϊκή νομοθεσία;

Απάντηση του κ. Flynn εξ ονόματος της Επιτροπής (19 Σεπτεμβρίου 1997)

Η Ευρωπαϊκή Επιτροπή μπορεί να πληροφορήσει τον αξιότιμο βουλευτή ότι είναι της γνώμης ότι, όσον αφορά το κοινοτικό δίκαιο και ιδιαίτερα τον κανονισμό (ΕΟΚ) 1408/71 ((ΕΕ L 149 της 5.7.1971 )), η εισφορά για την πληρωμή της κοινωνικής οφειλής (CRDS) πρέπει να θεωρείται ως μια κοινωνική εισφορά και ότι η εισφορά αυτή αποτελεί εφαρμογή αυτού του κανονισμού. Συνεπώς, η CRDS, κατά τη γνώμη της Ευρωπαϊκής Επιτροπής, δεν μπορεί να προέρχεται από κρατήσεις εις βάρος των εισοδημάτων επαγγελματικής δραστηριότητας ή απόσπασης των εργαζομένων που διαμένουν στη Γαλλία αλλά υπόκειται, σύμφωνα με τις διατάξεις του κανονισμού (ΕΟΚ) 1408/71, στη νομοθεσία της κοινωνικής ασφάλισης ενός άλλου κράτους μέλους.

Στο πλαίσιο της διαδικασίας παράβασης που άσκησε κατά της Γαλλίας στην υπόθεση αυτή η Ευρωπαϊκή Επιτροπή κοινοποίησε τον Ιούλιο του 1997 την αιτιολογία σύμφωνα με το άρθρο 169 της Συνθήκης ΕΚ, λαμβάνοντας υπόψη το γεγονός ότι η απάντηση της γαλλικής κυβέρνησης στην επιστολή επίσημης κλίσης για την απότιση της οφειλής, που κοινοποιήθηκε στις 6 Δεκεμβρίου 1996, δεν ήταν ικανοποιητική.

Με βάση την απάντηση της κυβέρνησης αυτής στην αιτιολογία, έγκειται στην Ευρωπαϊκή Επιτροπή να κρίνει αν είναι ανάγκη να αναθέσει την υπόθεση αυτή στο Ευρωπαϊκό Δικαστήριο.
ΓΡΑΠΤΗ ΕΡΩΤΗΣΗ E-2410/97 υποβολή: Johanna Maij-Weggen (PPE) προς την Επιτροπή (10 Iουλίου 1997)

Θέμα: Διατήρηση του εμπάργκο σχετικά με την παράδοση όπλων στην Κίνα

Το 1989 η Ευρωπαϊκή Ένωση αποφάσισε τον αποκλεισμό της Κίνας όσον αφορά την παράδοση όπλων.

Απαντώντας σε γραπτές ερωτήσεις της Ολλανδικής Κάτω Βουλής, ο Υπουργός Εξωτερικών Υποθέσεων, κ. VAN MIERLO αναφέρει τα εξής:

«Εδώ η κυβέρνηση επιθυμεί να αρκεσθεί στη διαπίστωση ότι κατέβαλε προσπάθειες για την ενιαία ερμηνεία από όλα τα κράτη μέλη της ΕΕ του εμπάργκο σχετικά με την παράδοση όπλων στην Κίνα. Καθότι φαίνεται ότι δεν υπάρχει αυτή η ενιαία ερμηνεία -ορισμένα κράτη μέλη δεν θεωρούν ότι ο αποκλεισμός πρέπει να είναι γενικός- η Ολλανδία επιφυλάσσει δι' εαυτήν το δικαίωμα να ακολουθήσει, όπως και άλλες χώρες της ΕΕ, μια ad hoc προσέγγιση όσον αφορά ορισμένα στρατιωτικά εμπορεύματα.»

Μπορεί η Επιτροπή να ανακοινώσει ποιές διαφορές υφίστανται μεταξύ των κρατών μελών της ΕΕ ως προς το ευρωπαϊκό εμπάργκο σχετικά με την παράδοση όπλων στην Κίνα και ποιά στρατιωτικά εμπορεύματα έχουν κατ' αυτόν τον τρόπο εξαχθεί στην Κίνα από ορισμένα κράτη της ΕΕ;

Μπορεί η Επιτροπή να ανακοινώσει πότε υπέβαλε προτάσεις στο Συμβούλιο και ποιό ήταν το περιεχόμενό τους, με σκοπό την επίτευξη ενιαίας ερμηνείας του εμπάργκο σχετικά με την παράδοση όπλων; Ποιά ήταν η αντίδραση του Συμβουλίου;

Πως αντιμετωπίζει η Επιτροπή σήμερα το εν λόγω πρόβλημα;

Απάντηση του Sir Leon Brittan εξ ονόματος της Επιτροπής (4 Σεπτεμβρίου 1997)

Η απόφαση αναφορικά με την απαγόρευση της διάθεσης όπλων στην Κίνα ελήφθη στο πλαίσιο της Ευρωπαϊκής πολιτικής συνεργασίας. Η υλοποίηση της απόφασης αυτής εμπίπτει, κατ' αρχήν, στη δικαιοδοσία των κρατών μελών και του Συμβουλίου Γενικών Υποθέσεων. Τα στοιχεία που διαθέτει η Επιτροπή όσον αφορά το εμπάργκο έχουν εμπιστευτικό χαρακτήρα και μόνον τα κράτη μέλη είναι δυνατόν να επιτρέψουν την αποκάλυψή τους.
ΓΡΑΠΤΗ ΕΡΩΤΗΣΗ E-2021/97 υποβολή: Carlos Robles Piquer (PPE) προς την Επιτροπή (11 Iουνίου 1997)

Θέμα: Οι προσπάθειες της Ιαπωνίας όσον αφορά τη συνεργασία για τη βασική έρευνα σε σχέση με τον εγκέφαλο

Περί τα μέσα του Απριλίου 1997 χορηγήθηκαν 48 ενισχύσεις για την έρευνα και 160 διετείς μεταπτυχιακές υποτροφίες για το 1997 από την Human Frontier Science Program (HFSP), πρόεδρος του επιστημονικού συμβουλίου της οποίας είναι ο γάλλος καθηγητής Pierre Chambon.

Το Board of Trustees, του οποίου προεδρεύει ο δρ. Kozo Iizuka ανήγγειλε ότι, κατά το 1997, ο προϋπολογισμός θα ανέλθει στα 47 εκατ. δολάρια, από τα οποία το 80% προέρχεται από την Ιαπωνία, ενώ οι Ηνωμένες Πολιτείες και η Ευρωπαϊκή ώνωση θα συμβάλουν με ένα 10% αντιστοίχως.

Η πρώτη χορήγηση ενισχύσεων έλαβε χώρα το 1990 και πρόσφατα πραγματοποιήθηκαν δύο αξιολογήσεις (ARA και PREST). Μπορεί η Επιτροπή να μας πει εάν συμμερίζεται τη θετική γνώμη αυτών των επιστημονικών αξιολογήσεων; Εξάλλου, πιστεύει η Επιτροπή ότι πρέπει να παραμείνει στα ίδια επίπεδα η συμμετοχή της Ευρώπης σε αυτήν την μη κερδοσκοπική οργάνωση που έχει ως στόχο τη διεθνή συνεργασία για τη βασική έρευνα του εγκεφάλου και των βιολογικών λειτουργιών;

Απάντηση της κας Cresson εξ ονόματος της Επιτροπής (1η Αυγούστου 1997)

Η συμμετοχή της Ευρώπης στο επιστημονικό πρόγραμμα σχετικά με τα όρια του ανθρώπινου εγκεφάλου (Human frontier science programme - HFSP) κατανέμεται μεταξύ εκείνων των κρατών μελών που συμμετέχουν στις παγκόσμιες οικονομικές διασκέψεις κορυφής. Η Κοινότητα και η Ελβετία συμβάλλουν στην διαχείριση του επιστημονικού προγράμματος. Η Κοινότητα συνεισφέρει 800.000 ECU, δηλαδή περίπου 2% του προϋπολογισμού ύψους 47 εκατ. δολαρίων ΗΠΑ για το 1997.

Όπως προβλέπεται στο καταστατικό του HFSP, την επιστημονική αξιολόγηση του προγράμματος ανέλαβαν επιφανείς επιστήμονες και η γενική επανεξέταση του Human frontier science programme διενεργείται από κοινού από τους φορείς: ARA Consulting Group Inc. (Καναδάς) και Policy Research in Engineering, Science and Technology (PREST), του Πανεπιστημίου του Manchester (Ηνωμένο Βασίλειο). Το πόρισμα αυτής της επανεξέτασης ήταν ότι το πρόγραμμα σημείωσε μεγάλη επιτυχία όσον αφορά την ενίσχυση της επιστημονικής διηπειρωτικής συνεργασίας σε ανώτατο επίπεδο. Το πρόγραμμα χορήγησης υποτροφιών χαρακτηρίσθηκε ως μοναδικό στο είδος του. Συστήθηκε να διατηρηθεί επί του παρόντος η επιστημονική έρευνα στους τομείς που αφορούν τον εγκέφαλο και τις μοριακές προσεγγίσεις και να συνεχισθεί το πρόγραμμα.

Σε συνεδρίαση που πραγματοποιήθηκε στην Ουάσινγκτον στις 20 Μαΐου 1997, οι αντιπρόσωποι των μερών που χρηματοδοτούν το πρόγραμμα συμφώνησαν ότι το πρόγραμμα θα πρέπει να συνεχισθεί και να αυξηθεί ο προϋπολογισμός, ιδίως προκειμένου να εξασφαλισθεί η κρίσιμη μάζα για υποτροφίες σε ερευνητές. Η επόμενη γενική επανεξέταση του HFSP θα διενεργηθεί το 2001.
ΓΡΑΠΤΗ ΕΡΩΤΗΣΗ E-1803/97 υποβολή: Robert Evans (PSE) προς την Επιτροπή (28 Μαΐου 1997)

Θέμα: Υγειονομικοί έλεγχοι σε προϊόντα που εισάγονται στην ΕΕ

Μπορεί η Επιτροπή να επιβεβαιώσει ότι υπάγεται στην αρμοδιότητα των αρχών του αεροδρομίου του κράτους μέλους της ΕΕ της πρώτης προσγειώσεως η πραγματοποίηση υγειονομικών ελέγχων σε φορτία με προορισμό την ΕΕ, ακόμη και αν το εν λόγω κράτος μέλος δεν αποτελεί τον τελικό τους προορισμό;

Επιχειρήσεις από την εκλογική μου περιφέρεια που εισάγουν εμπορεύματα στο Ηνωμένο Βασίλειο υπέστησαν σοβαρές καθυστερήσεις επειδή οι αποστολές εμπορευμάτων δεν υπεβλήθησαν σε έλεγχο στο αεροδρόμιο της πρώτης προσγειώσεως και αντιμετώπισαν περαιτέρω καθυστερήσεις με αποτέλεσμα να καταστραφούν σε αρκετές περιπτώσεις εμπορεύματα με βραχεία διάρκεια ζωής.

Απάντηση του κ. Fischler εξ ονόματος της Επιτροπής (25 Ιουνίου 1997)

Κατά κανόνα, σύμφωνα με την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα ((ΕΕ L 373 της 31.12.1990 )), οι κτηνιατρικοί έλεγχοι διεξάγονται στο συνοριακό σταθμό ελέγχου που βρίσκεται στην είσοδο του εδάφους της Κοινότητας.

Εντούτοις,το άρθρο 8 παράγραφος 4 της προαναφερθείσας οδηγίας προβλέπει ότι, κατά παρέκκλιση, για τα προϊόντα που εισέρχονται σε λιμένα ή αερολιμένα του εδάφους της Κοινότητας, οι έλεγχοι δύνανται να διεξάγονται στο λιμένα ή τον αερολιμένα προορισμού, υπό τον όρο ότι ο λιμένας ή αερολιμένας αυτός διαθέτει συνοριακό σταθμό ελέγχου και τα προϊόντα μεταφέρονται, ανάλογα με την περίπτωση, δια θαλάσσης ή αεροπορικώς. Η δυνατότητα αυτή προβλέφθηκε για να διευκολύνει το εμπόριο και για να καλύψει την περίπτωση σκαφών ή αεροσκαφών τα οποία πραγματοποιούν απλώς σταθμό στον πρώτο αυτό λιμένα ή αερολιμένα της Κοινότητας.

Δεν έχουν γνωστοποιηθεί στην Επιτροπή ιδιαίτερες παρατηρήσεις όσον αφορά τους ελέγχους που διεξάγονται στο συνοριακό ελέγχου του αεροδρομίου του Heathrow.